คณะกรรมการโรคติดต่อกรุงเทพมหานคร ยกระดับป้องกันการแพร่ระบาดโควิด-19 สั่งปิดสถานที่ 31 แห่ง  เริ่ม 26 เมษายนนี้
ร้อยตำรวจเอก พงศกร ขวัญเมือง โฆษกของกรุงเทพมหานคร เปิดเผยภายหลังการประชุมคณะกรรมการโรคติดต่อกรุงเทพมหานครว่า ที่ประชุมเห็นชอบยกระดับมาตรการควบคุมการแพร่ระบาดโควิด-19 เนื่องจากขณะนี้ประชาชนปฏิบัติตามมาตรการเว้นระยะห่างได้แล้วส่วนหนึ่ง แต่สาเหตุของการติดเชื้อขณะนี้ผู้ติดเชื้อยังคงอาศัยร่วมกับคนในครอบครัวเนื่องจากการบริหารจัดการเตียงและการรับส่ง ทั้งนี้สาเหตุการติดเชื้อจากการสอบสวนโรคพบว่าติดเชื้อในที่ทำงานงานพบปะ การรับประทานอาหารร่วมกัน การติดเชื้อภายในครอบครัว การมั่วสุม/รวมกลุ่ม/ไม่เว้นระยะห่าง ตลอดจนการทำกิจกรรมเสี่ยง/กิจการ การรวมกลุ่มของผู้สูงอายุ ทำให้แนวโน้มยังไม่สามารถควบคุมได้ จึงออกประกาศกรุงเทพมหานคร โดยสั่งปิดสถานที่ 31 แห่งคือ โรงมหรสพ (โรงภาพยนตร์ โรงละคร โรงมหรสพ) สวนน้ำ สวนสนุก สวนสัตว์  สถานที่เล่นสเก็ต หรือโรลเลอร์เบรด หรือการเล่นอื่นๆ ในทำนองเดียวกัน โต๊ะสนุกเกอร์ บิลเลียด สถานที่เล่นโบว์ลิ่งหรือตู้เกม ร้านเกม และร้านอินเทอร์เน็ต สระว่ายน้ำสาธารณะ หรือกิจการอื่นๆ ในทำนองเดียวกัน  สถานที่ออกกำลังกายฟิตเนส// สถานที่จัดนิทรรศการ ศูนย์แสดงสินค้าและศูนย์ประชุม  พิพิธภัณฑ์ ห้องสมุดสาธารณะ สถานรับเลี้ยงเด็ก  (ยกเว้นสถานเลี้ยงเด็กในโรงพยาบาลให้เปิดได้) สถานดูแลผู้สูงอายุ(ยกเว้นที่มีการรับตัวไว้พักค้างคืนเป็นปกติธุระให้เปิดได้) สนามมวย และโรงเรียนสอนมวย โรงเรียนสอนศิลปะการต่อสู้ (ยิม) สถานที่สักหรือเจาะผิวหนัง สถาบันลีลาศหรือสอนลีลาศ สนามม้า ศูนย์พระเครื่อง พระบูชาและสนามพระเครื่อง พระบูชา สถานที่ให้บริการควบคุมน้ำหนักคลินิกเสริมความงาม สถานประกอบการเพื่อสุขภาพ (ร้านสปา ร้านนวดเพื่อสุขภาพ ร้านนวดเพื่อเสริมความงาม) สถานประกอบการนวดแผนไทย นวดฝ่าเท้า สนามแข่งขันทุกประเภท สถานที่แสดงมหรสพ สถานที่มีการแสดงหรือการละเล่นสาธารณะ สถานที่ให้บริการห้องประชุม ห้องจัดเลี้ยง  ห้างสรรพสินค้า ศูนย์การค้า คอมมูนิตี้มอลล์ เปิดได้ ตั้งแต่เวลา 11.00 น.-21.00 น. ห้ามจัดกิจกรรมส่งเสริมการขายทั้งหมด ร้านอาหารภายในห้าง ให้จัดที่นั่งห่าง 2 เมตร ถ้าน้อยกว่านี้ต้องมีฉากกั้น  ร้านเสริมสวย เปิดได้เฉพาะกิจกรรม สระ ตัด ซอย แต่งผมและต้องไม่มีผู้นั่งรอในร้าน  สนามกีฬาทุกประเภท ไม่มีการเล่นและการแข่งขันทุกประเภท สวนสาธารณะ ลานพื้นที่กิจกรรมสาธารณะ สถานที่ออกกำลังกาย สนามกีฬา ลานกีฬา ร้านสะดวกซื้อเปิดได้ตั้งแต่เวลา 05.00 น.ถึง 23.00 น.  ห้ามจัดงานเลี้ยงสังสรรค์ การเข้าค่าย การถ่ายภาพยนตร์ หรือรายการโทรทัศน์ หรือกิจกรรมทางศาสนา การปฏิบัติธรรมการพบปะญาติที่เกินกว่า 20 คน โดยมาตรการทั้งหมดให้ถือปฏิบัติตั้งแต่วันจันทร์ที่ 26 เม.ย.64 -9 พ.ค.64 รวม 14 วัน  หรือจนกว่าจะมีคำสั่งเปลี่ยนแปลงนอกจากนี้ ร้านอาหารภายนอกห้างสรรพสินค้า คอมมูนิตี้ นั่งทานภายในร้านได้ถึง  21.00 น. จากนั้นให้ขายแบบนำกลับบ้านถึง 23.00 น. โดยให้จัดที่นั่งห่าง 2 เมตร ถ้าน้อยกว่านี้ต้องมีฉากกั้น ทั้งนี้ขอความร่วมมือให้ประชาชนเข้มงวดการสวมหน้ากากผ้าหรือหน้ากากอนามัยอย่างถูกต้องในที่สาธารณะ และในห้องที่มีการปรับอากาศ หากฝ่าฝืนมีความผิดตามกฎหมาย  และกรุงเทพมหานครจะเพิ่มศักยภาพการขนส่งผู้ป่วย โดยหน่วยงานกรุงเทพมหานครบูรณาการร่วมขนส่งผู้ป่วย และเพิ่มช่องทางการรับสายของ 1669 อย่างไรก็ตาม ขอให้ประชาชนเชื่อมั่นว่ากรุงเทพมหานครจะเร่งดำเนินการเพื่อให้ประชาชนเกิดความปลอดภัย